b"\n_START_ARTICLE_\nRamon Archs i Serra\n_START_SECTION_\nEls inicis\n_START_PARAGRAPH_\nSe'n sap poc de la seva infantesa. De jovenet entr\xc3\xa0 a treballar en el sector del metall i fou detingut per activitats sindicals el 1908. Va apar\xc3\xa8ixer vinculat a l'atemptat que va patir el rei Alfons XIII a la Rue de Rivoli de Par\xc3\xads el 31 de maig de 1905. Algunes fonts afirmen que fou condemnat a mort per la seva implicaci\xc3\xb3 en els fets de la Setmana Tr\xc3\xa0gica de 1909, encara que posteriorment fou indultat i amnistiat. El 1910, quan treballava a l'Hispano Suiza, fou nomenat secretari de la Societat Metal\xc2\xb7l\xc3\xbargica i organitz\xc3\xa0 la vaga del metall de 1910, en la que es reclamava la jornada laboral de 9 hores i l'abolici\xc3\xb3 de les festes de car\xc3\xa0cter religi\xc3\xb3s que s'havien de recuperar. Fou detingut setembre de 1910 per enfrontar-se amb l'enginyer Tous de La Maquinista Terrestre y Mar\xc3\xadtima, per\xc3\xb2 en el judici de 12 de novembre de 1911 fou absolt. Entre 1912 i 1919 va viure a Par\xc3\xads, on va marxar fugint de la repressi\xc3\xb3 i particip\xc3\xa0 en els confer\xc3\xa8ncies de S\xc3\xa9bastien Faure.\n_START_SECTION_\nEls grups d'autodefensa\n_START_PARAGRAPH_\nQuan torn\xc3\xa0 fou nomenat secretari del sindicat del Metall i enlla\xc3\xa7 amb el Comit\xc3\xa8 Nacional de la Confederaci\xc3\xb3 Nacional del Treball i secretari del comit\xc3\xa8 de la CRTC (1920-1921). Fou novament detingut i apallissat pels carcellers el 24 de desembre de 1919 amb un grup d'anarquistes. El 4 de gener de 1920 fou detingut novament sota l'acusaci\xc3\xb3 d'atemptar contra F\xc3\xa8lix Graupera, un dels promotors dels Sindicats Lliures. El 16 de desembre de 1920 fou encarregat per Evelio Boal, Secretari General de la CNT, de formar grups d'autodefensa per tal de protegir les reunions dels comit\xc3\xa8s i sindicats. En les reunions propos\xc3\xa0 atacar directament als camps de la repressi\xc3\xb3: l'inspector de policia Espejo, al governador civil Severiano Mart\xc3\xadnez Anido i al cap de govern Eduardo Dato. En una reuni\xc3\xb3 del sindicat del Metall s'acord\xc3\xa0 que Ramon Casanellas i Lluch, Pere Mateu i Cusid\xc3\xb3 i Llu\xc3\xads Nicolau i Fort anessin a Madrid a dur-lo a terme el 8 de mar\xc3\xa7 de 1921. Ell mateix se n'encarreg\xc3\xa0 d'adquirir la motocicleta amb sidecar amb la que efectuaren l'atemptat._NEWLINE_Mentrestant, el 19 de gener de 1921 \xc3\xa9s posat en crida i cerca per l'atemptat contra Jaime Pujol, membre del Somatent. Es creu que fou l'organitzador de l'atemptat contra l'inspector Espejo el dia anterior. Quan Evelio Boal \xc3\xa9s detingut el 3 de mar\xc3\xa7 de 1921 \xc3\xa9s nomenat secretari del Comit\xc3\xa8 Regional de Catalunya pel nou secretari general de la CNT, Andreu Nin. _NEWLINE_Assabentada la policia que Archs i Pere Vandell\xc3\xb3s s\xc3\xb3n els organitzadors dels grups d'autodefensa, decideixen capturar-lo. El 25 de juny de 1921 \xc3\xa9s delatat i detingut a la pla\xc3\xa7a Universitat de Barcelona. El cap de la policia Arlegui el va torturar personalment a la comissaria de la Via Laietana. Dos dies despr\xc3\xa9s se li aplic\xc3\xa0 la llei de fugues. El seu cos, cosit a trets i amb ferides d'arma blanca, va apar\xc3\xa8ixer al carrer Vila i Vil\xc3\xa0 de Barcelona."